PNL a aprobat în şedinţa de joi a Biroului Politic Naţional candidatul pentru Primăria Capitalei, Cătălin Cîrstoiu, candidaţii pentru primăriile Sectorului 1 şi 6 şi a convocat o ședință de urgență pentru fuziunea cu ALDE și alianța cu PSD.
- "Am validat candidaturile pentru 21 de candidaţi la poziţia de preşedinte al Consiliului Judeţean şi la candidatura pentru 21 de municipii reşedinţă de judeţ la care se adaugă şi candidaţii pentru sectoarele 1 şi 6 din Bucureşti. Am stabilit să îl avem astăzi invitat pe candidatul la Primăria Generală a Municipiului Bucureşti. A fost în mijlocul nostru domnul doctor Cîrstoiu. Am validat şi această candidatură, prin vot al Biroului Politic Naţional şi în felul acesta ordinea de zi a fost epuizată", a declarat la finalul ședinței președintele PNL, Nicolae Ciucă.
Pentru Primăria Sectorului 1 va candida George Cristian Tuţă, iar pentru cea a Sectorului 6, actualul edil Ciprian Ciucu.
Fuziune și alianță
Un Consiliu Naţional al PNL va avea loc pe 24 martie pentru a valida alianţa electorală cu PSD la europarlamentare şi definitivarea fuziunii cu ALDE.
- "Am votat, de asemenea, alianţa cu PSD şi conex la acest punct am stabilit şi am aprobat convocarea în şedinţă de urgenţă a Consiliului Naţional al PNL pentru data de 24 martie, astfel încât să putem să validăm această decizie de constituire a alianţei electorale şi desigur să finalizăm procedură de fuziune prin absorbţie cu ALDE", a afirmat Ciucă, la Palatul Parlamentului, la finalul BPN al PNL.